जनसत्ता 26 सितंबर, 2014: गांव में एक पुस्तकालय था, पर कुछ लोगों के लिए उसके वहां होने का कोई अर्थ नहीं था। उसकी वहां वैसी उपयोगिता नहीं थी जैसी किसी मंदिर, अस्पताल या किसी श्मशान गृह की होती है। वह उस झरने की तरह भी उपयोगी नहीं था, जहां से लोग अपने पीने के लिए ठंडा पानी लाते थे। कभी-कभी कुछ थके बुजुर्ग वहां आते थे। पर उनकी दिलचस्पी किताबों में कम, एक-दूसरे में ज्यादा होती थी। वे गांव की बातें करने वहां रोज आते थे और जोर-जोर से बोलते थे। उन्हें कोई रोकता नहीं था। वहां ऐसे दिशा-निर्देश भी नहीं थे कि शांति बनाए रखी जाए! हालांकि वहां बस किताबें थीं, जो बोलती थीं। लेकिन वे न जाने कब से ताले में बंद थीं। चाबी मांगने की कोई हिम्मत नहीं करता था। वे पड़ी रहती थीं उन लेखकों के बारे में सोचती हुर्इं जो उन्हें लिख कर, ईनाम पाकर अब राजधानी में बस गए थे। कई किताबों के लेखक कभी के मर गए थे।